ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 15, 17, 18, 19 и 20,  
ПОЛУЧЕНИ В ПЕРИОДА 13.10.2011 г. - 17.10.2011 г.
И ПУБЛИКУВАНИ НА 28.10.2011 г.
ВЪПРОС № 15)

Здравейте, 

Във връзка с  обявената процедура по подбор на проекти BG161PO003-2.1.13 „Технологична модернизация в малки и средни предприятия” имаме въпрос, свързан с определяне на допустимостта на една фирма за кандидатстване. 

ЕТ "ПТБ-ДАНИЕЛА ДЕНЕВА" възнамерява да кандидатства по посочената процедура. Фирмата е правоприемник на ЕТ "ПТБ-ГЕОРГИ ДЕНЕВ" в качеството си на наследник по реда на чл. 60, ал. 2 от Търговския закон. Едноличният търговец, на името на Георги Денев е регистриран преди 2008г. /тоест има 3 завършени финансови години/, но приемникът му ЕТ "ПТБ-ДАНИЕЛА ДЕНЕВА" е регистриран на 03.06.2010г. 

В тази връзка допустим кандидат по BG161PO003-2.1.13 „Технологична модернизация в малки и средни предприятия” ли е ЕТ "ПТБ-ДАНИЕЛА ДЕНЕВА", при условие, че отговаря на всички останали изисквания от Насоките за кандидатстване по схемата?
13.10.2011 г.

ОТГОВОР № 15)

Наследяване на фирма, заедно с търговско предприятие на едноличен търговец може да стане по закон или чрез завещание (чл. 60, ал. 1 и 2 от ТЗ). Когато цялото предприятие като права, задължения и фактически отношения преминават към наследниците, които са ги поели и решили да продължат търговската дейност на наследодателя, при смърт на ЕТ, то финансовата история на Едноличния търговец - наследодател може да се вземе в предвид при определяне допустимостта на кандидата.

Ако кандидатът отговаря на всички останали изисквания за кандидатстване, участието му е допустимо, при условие че бъде доказано правоприемството на фирмата на наследника.
ВЪПРОС № 17)

Въпрос във връзка с BG161PO003-2.1.13 - Технологична модернизация в малки и средни предприятия: 

Възможно ли е по програмата да кандидатства предприятие, чийто основен код на икономическа дейност 42.22, който е извън допустимите, но което има допълнителен код (25.11 - по удостоверението от НСИ) в допустимите по програмата - при условие, че всички планирани инвестиции са свързани с допустимия допълнителен код? 

Валентина Добрева

14.10.2011 г.

ОТГОВОР № 17)
Съгласно подточка 2.1.1 „Общи критерии за допустимост на кандидатите” от Насоките за кандидатстване по открита процедура за конкурентен подбор на проекти с определен срок за кандидатстване: BG161PO003-2.1.13 „Технологична модернизация на малки и средни предприятия”, допустими за финансиране са само кандидати, които развиват основната си икономическа дейност в допустимите сектори, посочени в насоките. Тъй като основната икономическа дейност на въпросното предприятие попада извън обхвата на допустимите сектори, посоченият кандидат е недопустим.
ВЪПРОС № 18)
Здравейте, Във връзка с обявената процедура по подбор на проекти BG161PO003-2.1.13 „Технологична модернизация в малки и средни предприятия”, с краен срок за подаване на проектни предложения 20.12.2011 г., имам принципен въпрос относно оценката на проектните предложения: Въпросът ми е: Моля да уточните как ще бъде оценявано „Съответствие на проекта с целите на процедурата” – критерий .1. от Раздел III. Съответствие на проекта с целите на процедурата и стратегията за развитие на предприятието, посочено в Критерии за техническа оценка на проектните предложения при положение че в публикуваните НАСОКИ ЗА КАНДИДАТСТВАНЕ по открита процедура за конкурентен подбор на проекти с определен срок за кандидатстване: BG161PO003-2.1.13 „Технологична модернизация в малки и средни предприятия” няма посочени основна и специфични цели на процедурата? Благодаря предварително! 

Димитрова
17.10.2011 г.

ОТГОВОР № 18)

Информация относно посочения критерий за оценка може да бъде намерена в Раздел II „Критерии за техническа оценка” от Приложение E „Критерии и методология за оценка на проектни предложения” към Насоките за кандидатстване по процедурата.

Допълнително следва да имате предвид, че информация за основната и специфичните цели на процедурата се съдържа в Раздел I „Обща информация за Оперативна програма „Развитие на конкурентоспособността на българската икономика” 2007-2013 и Процедура за подбор на проекти BG161PO003-2.1.13 „Технологична модернизация в малки и средни предприятия” (файл Razdel I.pdf от пакета документи за кандидатстване).

ВЪПРОС № 19)
Уважаеми Дами/Господа,

Фирмата ни е микропредприятие с код на икономическата дейност 31.09. Въпросът ни е следния:

Нашата фирма може ли да се възползва от схема BG161PO0003-2.1.13 - Технологична модернизация в малки и средни предприятия. Какъв е минималния нетен оборот за последната отчетена счетоводна година и ако нямаме нужния оборот може ли на се обединят две наши фирми, които са свързани лица / в случая ние сме семейна фирма  ООД с вече споменатия КИД 31.09 и другата фирма ЕООД собственост на сина ни , който е съдружник в ООД-то/, може ли да се сумира общия оборот на фирмите ни на база общ договор за инвестиране и обвързаност?

Благодаря Ви
Галин Красимиров
17.10.2011 г.

ОТГОВОР № 19)

Посоченият код на основна икономическа дейност попада в Сектор C „Преработваща промишленост” и следователно е сред допустимите за финансиране по настоящата процедура. 
В допълнение, кандидатите трябва да са реализирали нетни приходи от продажби през последната приключена финансова година (2010 г.) в зависимост от категорията на предприятието-кандидат, както следва: 

· Микро предприятия: ≥ 200 000 лева.
· Малки предприятия: ≥ 400 000 лева.

· Средни предприятия: ≥ 1 000 000 лева.
Горепосоченото изискване се отнася за конкретното предприятие (юридическо лице или едноличен търговец), което кандидатства за безвъзмездна финансова помощ по процедурата. В този смисъл, не е допустимо да се сумират нетните приходи от продажби на свързаните с него други предприятия с цел покриване на този критерий.
ВЪПРОС № 20)
По програма BG161PO003-2.1.13 Технологична модернизация в малки и средни предприятия се предоставя възможност за финансиране на микро, малки и средни предприятия с цел повишаване на конкурентоспособността на българските чрез насърчаване на инвестициите в съвременни технологии и оборудване и предоставяне на достъп до професионални съвети и консултации, свързани с новите технологии, процеси, продукти и услуги.

Приемът на проекти стартира на 19.09.2011 г. и приключва 20.12.2011 г.

Едно от изискванията към Кандидати по процедурата е :

•
да развиват основната си дейност в следните сектори по КИД-2008: 

· Сектор C 

· Сектор J - раздели J61 Далекосъобщения, J62 Дейности в областта на информационните технологии, J63 Информационни услуги; 

· Сектор M - само раздел М72 Научноизследователска и развойна дейност. 

•
нетните приходи от продажби през последната приключена финансова година (очаквано 2010 г.) в зависмост от категорията на предприятието-кандидат, ще следва да бъдат:  

· за микро предприятия - 200 хил. лв. 

· за малки предприятия - 400 хил. лв. 

· за средни предприятия - 1 млн. лв.

Поради каква причина фирми с основна дейност по КИД-2008 от Сектор В Добивна промишленост не се допускат за кандидатстване и съществуват ли други програми по които фирмите от този сектор биха могли да кандидатстват за съ-финансиране на техни проекти за повишаване на конкурентоспособността.

Иван Илиев
17.10.2011 г.

ОТГОВОР № 20)
Допустими за финансиране по настоящата процедура за подбор на проекти са цялата преработваща промишленост и преобладаваща част от високотехнологичните услуги, което представлява над една трета от класификатора на икономическите дейности. Основна цел на настоящата процедура е да допринесе за повишаване на конкурентоспособността на българските малки и средни предприятия от различни сектори, определени като приоритетни за развитието на националната икономика. Допустимите за финансиране сектори обхващат най-голям дял от съществуващите малки и средни предприятия в България и са избрани с оглед на приноса им към българската икономиката по отношение на производителност на труда, добавена стойност, експортен потенциал и др.
